b'\n_START_ARTICLE_\nMi\xc8\x99carea Legionar\xc4\x83\n_START_SECTION_\nIstoric\n_START_PARAGRAPH_\nLa 9 februarie 1920 a ap\xc4\x83rut la Ia\xc8\x99i ziarul \xe2\x80\x9eGarda Con\xc8\x99tiintei Na\xc8\x9bionale\xe2\x80\x9d \xc3\xaen care Codreanu \xc8\x99i Constantin Pancu au publicat \xe2\x80\x9eCrezul socialismului na\xc8\x9bional-cre\xc8\x99tin\xe2\x80\x9d. Sintagma \xe2\x80\x9ecre\xc8\x99tin\xe2\x80\x9d corespundea mentalit\xc4\x83\xc8\x9bii codreniste ca un adaus la curentul politic nazist (na\xc8\x9bional-socialist, 1919-1945, \xc3\xaen german\xc4\x83 Nationalsozialistische Deutsche Arbeiterpartei, unde cuv\xc3\xa2ntul nazi provine de la prescurtarea numelui na\xc8\x9bional-socialism, \xc3\xaen german\xc4\x83 Nationalsozialismus) importat din Germania._NEWLINE_\xc3\x8en zilele de 4-6 septembrie 1920 a avut loc la Cluj primul congres al studen\xc8\x9bilor din Rom\xc3\xa2nia Mare. Corneliu Codreanu, \xc3\xaen fruntea unui grup de studen\xc8\x9bi na\xc8\x9bionali\xc8\x99ti, a izbutit s\xc4\x83 impun\xc4\x83 congresului hot\xc4\x83r\xc3\xa2rea de eliminare a evreilor din organiza\xc8\x9biile studen\xc8\x9be\xc8\x99ti. _NEWLINE_La 10 decembrie 1922 Codreanu a organizat la Facultatea de Medicin\xc4\x83 din Bucure\xc8\x99ti un congres al studen\xc8\x9bilor simpatizan\xc8\x9bi, care a emis o mo\xc8\x9biune care cerea limitarea admiterii la studii (\xc3\xaen latin\xc4\x83 numerus clausus) pentru studen\xc8\x9bii evrei \xc3\xaen universit\xc4\x83\xc8\x9bi, de asemenea a fost criticat\xc4\x83  \xc8\x99i \xe2\x80\x9eac\xc8\x9biunea politic\xc4\x83 a democra\xc8\x9biei francmasonice\xe2\x80\x9d. Congresul s-a \xc3\xaencheiat cu o manifesta\xc8\x9bie pogromist\xc4\x83 \xc3\xaen cartierul  V\xc4\x83c\xc4\x83re\xc8\x99ti, intens populat de evrei. Pogromi\xc8\x99tii au fost \xc3\xaempr\xc4\x83\xc8\x99tia\xc8\x9bi de jandarmi._NEWLINE_La 8 octombrie 1923 Corneliu Codreanu a convocat \xc3\xaen casa lui Nicolae Drago\xc8\x99 din str. 13 septembrie nr. 41, Bucure\xc8\x99ti, o grup\xc4\x83 de colaboratori care a decis \xe2\x80\x9es\xc4\x83 pedepseasc\xc4\x83 pe vinova\xc8\x9bii principali care au prigonit studen\xc8\x9bimea \xc8\x99i au tr\xc4\x83dat interesele \xc8\x9b\xc4\x83rii \xc3\xaen favoarea evreilor, prin \xc3\xaempu\xc8\x99carea politicienilor tr\xc4\x83d\xc4\x83tori \xc8\x99i a plutocra\xc8\x9bilor evrei\xe2\x80\x9d. Participan\xc8\x9bii la \xe2\x80\x9eComplotul din Dealul Spirii\xe2\x80\x9d, Corneliu Codreanu, Ion I. Mo\xc8\x9ba, Ilie G\xc4\x83rnea\xc8\x9b\xc4\x83, Tudose Popescu, Corneliu Georgescu, Radu Mironovici, Leonida Bandac, Vernichescu, Traian Breazu, Nicolae Dragos, dr. C. Danulescu \xc8\x99i Ion Zelea Codreanu au fost aresta\xc8\x9bi \xc8\x99i interna\xc8\x9bi la \xc3\xaenchisoarea V\xc4\x83c\xc4\x83re\xc8\x99ti. Procesul care a avut loc \xc3\xaen 1924 i-a achitat pe comploti\xc8\x99ti._NEWLINE_\xc3\x8en \xc3\xaenchisoare, Codreanu a pus bazele \xe2\x80\x9eLegiunii Arhanghelului Mihail\xe2\x80\x9d, organiza\xc8\x9bie pe care o va lansa oficial peste 4 ani, \xc8\x99i a \xe2\x80\x9eFr\xc4\x83\xc8\x9biei de Cruce\xe2\x80\x9d, organiza\xc8\x9bie a tinerilor \xc8\x99colari na\xc8\x9bionali\xc8\x99ti sub v\xc3\xa2rsta de 18 ani._NEWLINE__NEWLINE_\xc3\x8en anul 1929, la o adunare a \xc8\x99efilor de cuiburi Codreanu a numit un comitet de sfetnici numit Senatul legionar. _NEWLINE_\xc3\x8en anul 1930, din motive electorale, Codreanu creeaz\xc4\x83 \xe2\x80\x9eGarda de Fier\xe2\x80\x9d, \xe2\x80\x9eun gard \xc3\xaempotriva expansiunii comunismului\xe2\x80\x9d, care urma s\xc4\x83 fie un fel de partid-umbrel\xc4\x83 pentru racolarea altor partide \xc3\xaen scopul prezent\xc4\x83rii la alegeri ca un front comun. Singurul partid care a aderat la acest front a fost Legiunea Arhanghelul Mihail._NEWLINE_\xc3\x8en pragul alegerilor parlamentare din 1933 Codreanu a \xc3\xaentemeiat - ca expresie politic\xc4\x83 a Mi\xc8\x99c\xc4\x83rii Legionare - partidul Totul pentru \xc8\x9aar\xc4\x83 (prezidat de ing. Gheorghe Clime), \xe2\x80\x9e...Legionarii s-au preg\xc4\x83tit de alegerile din \xc8\x9bar\xc4\x83 cu un program at\xc3\xa2t de violent fascist, antisemit \xc8\x99i antioccidental, \xc3\xaenc\xc3\xa2t liberalul I. G. Duca, \xc3\xaens\xc4\x83rcinat de rege s\xc4\x83 organizeze alegerile, a crezut de cuviin\xc8\x9b\xc4\x83 s\xc4\x83 interzic\xc4\x83 participarea la alegeri a G\xc4\x83rzii de Fier\xe2\x80\x9d. La 10 decembrie 1933, Duca a scos Garda de Fier \xc3\xaen afara legii. Membrii G\xc4\x83rzii au ripostat la 29 decembrie prin asasinarea premierului Duca \xc3\xaen gara din Sinaia. Asasinatul a fost comis de un grup de trei legionari, denumi\xc8\x9bi ulterior Nicadori: Nicolae Constantinescu, Ion Caranica, \xc8\x99i Doru Belimace._NEWLINE_\xc3\x8en procesul intentat asasinilor lui Duca, \xc3\xaen afar\xc4\x83 de cei trei executan\xc8\x9bi au comp\xc4\x83rut \xc8\x99i Codreanu, generalul Gheorghe Cantacuzino-Gr\xc4\x83nicerul, Nichifor Crainic \xc8\x99i al\xc8\x9bii sub acuza\xc8\x9bia de conspira\xc8\x9bie criminal\xc4\x83, dar pe baza unor disputate circumstan\xc8\x9be atenuante, au fost achita\xc8\x9bi._NEWLINE_La 17 decembrie 1934, are loc Congresul Fascist de la Montreux - Elve\xc8\x9bia, unde delegatul ML, Ion I. Mo\xc8\x9ba propune o mo\xc8\x9biune \xc3\xaen chestiunea evreiasc\xc4\x83 \xc8\x99i congresul, in unanimitate, hot\xc4\x83r\xc4\x83\xc8\x99te \xe2\x80\x9es\xc4\x83 combat\xc4\x83 ac\xc8\x9biunea destructiv\xc4\x83 a evreilor\xe2\x80\x9d._NEWLINE_\xc3\x8en alegerile din 1937, Legiunea a ie\xc8\x99it pe locul al treilea dup\xc4\x83 Partidul Na\xc8\x9bional Liberal \xc8\x99i Partidul Na\xc8\x9bional-\xc8\x9a\xc4\x83r\xc4\x83nesc, ob\xc8\x9bin\xc3\xa2nd 15,5% din sufragii. Carol al II-lea, care se opunea legionarilor, i-a \xc8\x9binut \xc3\xaen afara guvernului (p\xc3\xa2n\xc4\x83 la aducerea la putere, la 5 septembrie 1940, la propunerea lui Horia Sima, a generalului Ion Antonescu, care aderase la ML \xc8\x99i de care a fost sus\xc8\x9binut)._NEWLINE_Codreanu a fost arestat, \xc3\xaenchis \xc3\xaen aprilie 1938 \xc8\x99i \xc3\xaen luna noiembrie a aceluia\xc8\x99i an, \xc3\xaen timpul \xc3\xaenscen\xc4\x83rii unei \xc3\xaencerc\xc4\x83ri de evadare, \xc3\xaempreun\xc4\x83 cu un num\xc4\x83r de legionari, a fost ucis de jandarmi (strangulat)._NEWLINE_Dup\xc4\x83 asasinarea lui Codreanu, la conducerea ML a fost numit Horia Sima._NEWLINE_\xc3\x8en martie 1939, Armand C\xc4\x83linescu a format un guvern nou, dar la 21 septembrie 1939 un comando de legionari l-a asasinat \xc8\x99i pe el, potrivit declara\xc8\x9biilor legionare, ca pedeaps\xc4\x83 pentru moartea lui Codreanu._NEWLINE_O anex\xc4\x83 secret\xc4\x83 a pactului Ribbentrop-Molotov, semnat la 23 august 1939 stipula c\xc4\x83 Rom\xc3\xa2nia va ceda teritorii \xc3\xaen favoarea Uniunii Sovietice. \xc3\x8en iunie 1940 Uniunea Sovietic\xc4\x83 a transmis Rom\xc3\xa2niei dou\xc4\x83 ultimatumuri prin care cerea evacuarea imediat\xc4\x83 \xc8\x99i necondi\xc8\x9bionat\xc4\x83 a Basarabiei, a Bucovinei de Nord \xc8\x99i a \xc8\x9binutului Her\xc8\x9ba. Guvernul rom\xc3\xa2n a cedat presiunilor sovietice \xc8\x99i germane._NEWLINE_La 4 iulie 1940 este numit guvernul Ion Gigurtu, av\xc3\xa2nd \xc3\xaen componen\xc8\x9b\xc4\x83 \xc8\x99i c\xc3\xa2\xc8\x9biva mini\xc8\x99tri legionari . Succesul Moscovei a determinat Ungaria s\xc4\x83 reclame revizuirea grani\xc8\x9belor \xc3\xaen Transilvania, iar Bulgaria a pretins retrocedarea Cadrilaterului. Puterile Axei au cerut p\xc4\x83r\xc8\x9bilor implicate s\xc4\x83-\xc8\x99i rezolve problemele prin negociere direct\xc4\x83 sau arbitraj. Ced\xc4\x83rile teritoriale rom\xc3\xa2ne\xc8\x99ti au fost facilitate de starea de derut\xc4\x83 \xc8\x99i incapacitatea guvernului condus de Ion Gigurtu \xc8\x99i a cercurilor conduc\xc4\x83toare rom\xc3\xa2ne\xc8\x99ti de a angaja ac\xc8\x9biuni politice ferme, de a organiza m\xc4\x83suri de ap\xc4\x83rare na\xc8\x9bional\xc4\x83. Lipsa de curaj a regelui Carol al II-lea, faptul c\xc4\x83 a evitat un contact direct cu Hitler, de\xc8\x99i se impunea o expunere personal\xc4\x83, au \xc3\xaent\xc4\x83rit convingerea cancelarului nazist c\xc4\x83 acesta nu va \xc3\xaentreprinde m\xc4\x83suri hot\xc4\x83r\xc3\xa2te ci va consim\xc8\x9bi treptat la toate preten\xc8\x9biile formulate. La 15 iulie 1940, Hitler \xc3\xaei adreseaz\xc4\x83 regelui Carol o scrisoare cu caracter ultimativ, avertiz\xc3\xa2nd asupra \xe2\x80\x9egravelor primejdii la care s-ar expune dac\xc4\x83 nu ar da curs cererii sale\xe2\x80\x9d de a \xc3\xaencepe tratative cu Ungaria \xc8\x99i Bulgaria \xc3\xaen vederea revizuirii frontierelor._NEWLINE_Ion Gigurtu a declarat la radio c\xc4\x83 Rom\xc3\xa2nia trebuie s\xc4\x83 fac\xc4\x83 sacrificii teritoriale pentru a justifica orientarea sa progerman\xc4\x83 \xc8\x99i aderarea total\xc4\x83 a Rom\xc3\xa2niei la Axa Berlin-Roma._NEWLINE_La 4 septembrie 1940, sub presiunea opiniei publice (o mare demonstra\xc8\x9bie a avut loc la Bucure\xc8\x99ti, manipulat\xc4\x83 de agitatori legionari), Carol al II-lea l-a chemat la putere pe generalul Ion Antonescu, demisionat din armat\xc4\x83 \xc8\x99i aflat cu domiciliu for\xc8\x9bat la m\xc3\xa2n\xc4\x83stirea Bistri\xc8\x9ba cu condi\xc8\x9bia s\xc4\x83 formeze un guvern de uniune na\xc8\x9bional\xc4\x83. Horia Sima a \xc3\xaencheiat o alian\xc8\x9b\xc4\x83 cu Antonescu pentru constituirea unui guvern legionar \xc8\x99i a unui \xe2\x80\x9eStat Na\xc8\x9bional-Legionar\xe2\x80\x9d. Partidele politice istorice au refuzat s\xc4\x83 participe oficial la guvernare al\xc4\x83turi de legionari (la procesul s\xc4\x83u, \xc3\xaen 1946, Antonescu a declarat c\xc4\x83 guvernul de uniune na\xc8\x9bional\xc4\x83 nu a fost creat din cauza \xe2\x80\x9epoltroneriei\xe2\x80\x9d (\xc3\xaen francez\xc4\x83: la\xc8\x99itate) liderilor politici. De men\xc8\x9bionat c\xc4\x83 \xc3\xaen perioada de domiciliu for\xc8\x9bat Antonescu a purtat tratative cu Horia Sima prin intermediul prietenului, emisarului \xc8\x99i avocatului s\xc4\x83u dintr-un jenant proces de bigamie, Mihai Antonescu. Generalul nu era sprijinit de vreun partid politic \xc8\x99i f\xc4\x83r\xc4\x83 sprijinul ML ar fi e\xc8\x99uat, a\xc8\x99a c\xc4\x83 s-a v\xc4\x83zut obligat s\xc4\x83 admit\xc4\x83 condi\xc8\x9biile lui Horia Sima, inclusiv aderarea oficial\xc4\x83 la ML, apari\xc8\x9bii \xc3\xaen public \xc3\xaembr\xc4\x83cat \xc3\xaen c\xc4\x83ma\xc8\x99\xc4\x83 verde \xc8\x99i diagonal\xc4\x83 (uniforma legionar\xc4\x83), jur\xc4\x83m\xc3\xa2ntul \xc8\x99i salutul legionar._NEWLINE_A doua zi dup\xc4\x83 formarea guvernului, Antonescu a cerut \xc8\x99i a ob\xc8\x9binut anularea constitu\xc8\x9biei \xc8\x99i dizolvarea Parlamentului, apoi, printr-un puci reu\xc8\x99it, l-a for\xc8\x9bat pe regele Carol al II-lea s\xc4\x83 abdice \xc3\xaen favoarea fiului s\xc4\x83u, voievodul Mihai (18 ani).\n_START_SECTION_\nAntisemitismul - o caracteristic\xc4\x83 a Statului Na\xc8\x9bional-Legionar\n_START_PARAGRAPH_\nAjuns\xc4\x83 la putere, Legiunea a aplicat legi antisemite dure \xc8\x99i jaful organizat al avutului minorit\xc4\x83\xc8\x9bii evreie\xc8\x99ti, \xc3\xaenso\xc8\x9bit de arest\xc4\x83ri samavolnice, schingiuiri \xc8\x99i asasinate. Legionarii au asasinat \xc8\x99i al\xc8\x9bi cet\xc4\x83\xc8\x9beni rom\xc3\xa2ni, neevrei, pe motive politice, \xe2\x80\x9emorale\xe2\x80\x9d (homosexuali reali sau presupu\xc8\x99i) \xc8\x99i adesea, din r\xc4\x83fuieli personale. Dintre asasina\xc8\x9bi, circa 2/3 au fost rom\xc3\xa2ni \xc8\x99i 1/3 evrei, dar, comparativ cu procentul evreilor din totalul popula\xc8\x9biei rom\xc3\xa2ne, legionarii au ucis circa 20 de evrei la fiecare neevreu ucis. (\xe2\x80\x9eCea dint\xc3\xa2i problem\xc4\x83 care ni se punea era aceasta: cine trebuie s\xc4\x83 r\xc4\x83spund\xc4\x83 mai \xc3\xaent\xc3\xa2i? Cine sunt mai vinova\xc8\x9bi pentru starea de nenorocire \xc3\xaen care se zbate \xc8\x9bara: rom\xc3\xa2nii sau jidanii? Am c\xc4\x83zut unanim de acord, c\xc4\x83 cei dint\xc3\xa2i \xc8\x99i mai mari vinova\xc8\x9bi sunt rom\xc3\xa2nii tic\xc4\x83lo\xc8\x99i, care pentru argin\xc8\x9bii iudei \xc8\x99i-au tr\xc4\x83dat neamul. Jidanii ne sunt du\xc8\x99mani \xc8\x99i \xc3\xaen aceast\xc4\x83 calitate ne ur\xc4\x83sc, ne otr\xc4\x83vesc, ne extermin\xc4\x83. Conduc\xc4\x83torii rom\xc3\xa2ni care se a\xc8\x99az\xc4\x83 pe aceea\xc8\x99i linie cu ei, sunt mai mult dec\xc3\xa2t du\xc8\x99mani: sunt tr\xc4\x83d\xc4\x83tori. Pedeapsa cea dint\xc3\xa2i \xc8\x99i cea mai crunt\xc4\x83 se cuvine \xc3\xaen primul r\xc3\xa2nd tr\xc4\x83d\xc4\x83torului \xc8\x99i \xc3\xaen al doilea r\xc3\xa2nd du\xc8\x99manului. Dac\xc4\x83 a\xc8\x99 avea un singur glon\xc8\x9b, iar \xc3\xaen fa\xc8\x9ba mea un du\xc8\x99man \xc8\x99i un tr\xc4\x83d\xc4\x83tor, glon\xc8\x9bul l-a\xc8\x99 trimite \xc3\xaen tr\xc4\x83d\xc4\x83tor.\xe2\x80\x9dC.Z. Codreanu)._NEWLINE_Odat\xc4\x83 cu declararea Devei, ora\xc8\x99ul liderului legionar Ion Mo\xc8\x9ba, ca \xe2\x80\x9eora\xc8\x99 sf\xc3\xa2nt\xe2\x80\x9d au fost expulza\xc8\x9bi to\xc8\x9bi locuitorii evrei._NEWLINE_Membrii G\xc4\x83rzii de Fier au pus la cale cel mai mare pogrom din istoria Munteniei, \xc3\xaen care au fost uci\xc8\x99i peste o sut\xc4\x83 de evrei, iar parte dintre ace\xc8\x99tia au fost at\xc3\xa2rna\xc8\x9bi \xc3\xaen c\xc3\xa2rlige la abator unde cadavrele le-au fost p\xc3\xa2ng\xc4\x83rite \xc8\x99i mutilate. Carnajul de la abator a fost negat de autori nega\xc8\x9bioni\xc8\x99ti ca \xc3\xaenscenare pus\xc4\x83 la cale de Eugen Cristescu - \xc8\x99eful Serviciului Secret \xc3\xaen timpul guvern\xc4\x83rii Antonescu (vezi m\xc4\x83rturia legionarului Ioan Ianolide, fost membru al Fr\xc4\x83\xc8\x9biilor de Cruce, organiza\xc8\x9bia de tineret a Mi\xc8\x99c\xc4\x83rii Legionare.)._NEWLINE_ _NEWLINE_\xc3\x8en ianuarie 1941, Horia Sima \xc8\x99i legionarii au declan\xc8\x99at o lovitur\xc4\x83 de stat, un r\xc4\x83zboi civil, \xc3\xaempotriva lui Antonescu \xc8\x99i a armatei rom\xc3\xa2ne. Antonescu a reu\xc8\x99it s\xc4\x83 \xc3\xaenving\xc4\x83 \xc3\xaen trei zile rebeliunea legionar\xc4\x83, Legiunea fiind \xc3\xaenl\xc4\x83turat\xc4\x83 de la guvernare. Hitler l-a sprijinit pe Antonescu, de la care se a\xc8\x99tepta s\xc4\x83 atrag\xc4\x83 \xc8\x99i s\xc4\x83 conduc\xc4\x83 Rom\xc3\xa2nia \xc3\xaen r\xc4\x83zboiul antisovietic, p\xc4\x83str\xc3\xa2ndu-i pe legionari ca pe o contrapondere, ca pe o amenin\xc8\x9bare menit\xc4\x83 s\xc4\x83-i asigure fidelitatea conduc\xc4\x83torului. Horia Sima \xc8\x99i al\xc8\x9bi frunta\xc8\x99i legionari s-au refugiat \xc3\xaen Germania (unde au fost caza\xc8\x9bi \xc3\xaen lag\xc4\x83rele de concentrare Buchenwald, Dachau \xc8\x99i Rostock, av\xc3\xa2nd \xc3\xaens\xc4\x83 o relativ\xc4\x83 libertate de mi\xc8\x99care).\n_START_SECTION_\nScindarea Mi\xc8\x99c\xc4\x83rii Legionare\n_START_PARAGRAPH_\nE\xc8\x99ecul Rebeliunii, atribuit de o parte dintre legionari sub conducerea tat\xc4\x83lui lui Corneliu Zelea Codreanu, conducerii dezastruoase a lui Horia Sima \xc8\x99i a campaniei anti-legionare pornit\xc4\x83 de Ion Antonescu a dus la scindarea ML \xc3\xaen dou\xc4\x83 grup\xc4\x83ri inamice, \xe2\x80\x9esimi\xc8\x99tii\xe2\x80\x9d - r\xc4\x83ma\xc8\x99i credincio\xc8\x99i lui Horia Sima - \xc8\x99i \xe2\x80\x9ecodreni\xc8\x99tii\xe2\x80\x9d sub conducerea lui Ion Zelea Codreanu. Divergen\xc8\x9bele, acuza\xc8\x9biile reciproce, alterca\xc8\x9biile dintre cele dou\xc4\x83 grup\xc4\x83ri antagoniste au continuat p\xc3\xa2n\xc4\x83 la epuizarea fizic\xc4\x83 a implica\xc8\x9bilor.\n_START_SECTION_\nCaracteristici\n_START_PARAGRAPH_\nDespre originile mi\xc8\x99c\xc4\x83rii, Neagu Djuvara scrie: \xe2\x80\x9eMi\xc8\x99carea legionar\xc4\x83 a fost o mi\xc8\x99care autohton\xc4\x83, n\xc4\x83scut\xc4\x83 din grup\xc4\x83ri studen\xc8\x9be\xc8\x99ti anticomuniste, \xc3\xaentre care una era condus\xc4\x83 de Corneliu Zelea Codreanu\xe2\x80\x9d. \xc3\x8en realitate, anticomunismul legionar s-a dovedit a fi o frazeologie lipsit\xc4\x83 de baze factice \xc8\x99i menit\xc4\x83 s\xc4\x83 motiveze antisemitismul, av\xc3\xa2nd \xc3\xaen vedere complexul de rela\xc8\x9bii oculte dintre comuni\xc8\x99ti \xc8\x99i legionari. \xe2\x80\x9eS\xc4\x83 nu crede\xc8\x9bi, cum spun adversarii Mi\xc8\x99c\xc4\x83rii Legionare, c\xc4\x83 a fost o copie a nazismului sau a fascismului\xe2\x80\x9d, mai spune Djuvara._NEWLINE_\xc3\x8en \xc3\xaenchisoarea V\xc4\x83c\xc4\x83re\xc8\x99ti, unde era de\xc8\x9binut \xc3\xaempreun\xc4\x83 cu un grup de simpatizan\xc8\x9bi \xc3\xaen urma \xe2\x80\x9eComplotului din Dealul Spirii\xe2\x80\x9d, (8 octombrie 1923), Codreanu a pus bazele \xe2\x80\x9eLegiunii Arhanghelului Mihail\xe2\x80\x9d, organiza\xc8\x9bie pe care o va lansa oficial peste 4 ani, \xc8\x99i a \xe2\x80\x9eFr\xc4\x83\xc8\x9biei de Cruce\xe2\x80\x9d, organiza\xc8\x9bie a tinerilor \xc8\x99colari na\xc8\x9bionali\xc8\x99ti p\xc3\xa2n\xc4\x83 la 18 ani. Cu aceast\xc4\x83 ocazie ia fiin\xc8\x9b\xc4\x83 primul \xe2\x80\x9ecuib\xe2\x80\x9d de legionari, prin ordinul nr. 1: \xe2\x80\x9eS\xc4\x83 vin\xc4\x83 \xc3\xaen aceste r\xc3\xa2nduri cel ce crede nelimitat. S\xc4\x83 r\xc4\x83m\xc3\xa2n\xc4\x83 \xc3\xaen afar\xc4\x83 cel ce are \xc3\xaendoieli. Fixez ca \xc8\x99ef al g\xc4\x83rzii de la Icoan\xc4\x83 pe Radu Mironovici\xe2\x80\x9d. Cuibul, devenit elementul de baz\xc4\x83 al ML, era compus de 3-13 legionari (exclusiv b\xc4\x83rba\xc8\x9bi), sub comanda unui \xc8\x99ef. Au existat \xc8\x99i cuiburi de doamne sau domni\xc8\x99oare denumite \xe2\x80\x9ecet\xc4\x83\xc8\x9bui\xe2\x80\x9d._NEWLINE_Aidoma altor mi\xc8\x99c\xc4\x83ri europene fasciste contemporane, ML era fulminant-antisemit\xc4\x83 \xc8\x99i sus\xc8\x9binea teza existen\xc8\x9bei unei \xe2\x80\x9eagresiuni rabinice \xc3\xaempotriva lumii cre\xc8\x99tine\xe2\x80\x9d, care ar fi luat forme precum: francmasoneria, freudianismul, ateismul, marxismul, bol\xc8\x99evismul, r\xc4\x83zboiul civil din Spania. Scopul acestor idei a fost vindecarea societ\xc4\x83\xc8\x9bii \xc8\x99i a na\xc8\x9biunii (chiar dac\xc4\x83 prin mijloace dure \xc8\x99i uneori abuzive)._NEWLINE_Corneliu Codreanu se declarase adept fidel al politicii lui Hitler. Membrii ML purtau uniforme asem\xc4\x83n\xc4\x83toare cu cele militare, de culoare verde, ca simbol al re\xc3\xaennoirii, de unde \xc8\x99i denumirea \xe2\x80\x9ec\xc4\x83m\xc4\x83\xc8\x99ile verzi\xe2\x80\x9d, \xc8\x99i se salutau folosind salutul fascist (reactualizarea mussolinian\xc4\x83, apoi nazist\xc4\x83 a salutului roman). Principala sigl\xc4\x83 al mi\xc8\x99c\xc4\x83rii a fost crucea tripl\xc4\x83, reprezent\xc3\xa2nd o re\xc8\x9bea de z\xc4\x83brele de \xc3\xaenchisoare ca simbol al martiriului, denumit\xc4\x83 de Codreanu \xe2\x80\x9ecrucea arhanghelului Mihail\xe2\x80\x9d._NEWLINE_Specificul ML fa\xc8\x9b\xc4\x83 de alte mi\xc8\x99c\xc4\x83ri fasciste \xc8\x99i fascistoide europene, cu care a avut \xc3\xaen comun recurgerea la terorism, violen\xc8\x9b\xc4\x83 \xc8\x99i asasinat politic, consta \xc3\xaen fundamentalismul religios cre\xc8\x99tin-ortodox. Codreanu a imprimat, ca tr\xc4\x83s\xc4\x83tur\xc4\x83 fundamental\xc4\x83 a Legiunii Arhanghelul Mihail, promovarea ortodoxismului na\xc8\x9bionalist, stabilind o leg\xc4\x83tur\xc4\x83 structural\xc4\x83 \xc3\xaentre cre\xc8\x99tinismul ortodox \xc8\x99i \xe2\x80\x9erom\xc3\xa2nitate\xe2\x80\x9d, ca o deosebire de fascismul lui Mussolini, de\xc8\x99i dorea transformarea Rom\xc3\xa2niei \xc3\xaen stat fascist, dup\xc4\x83 modelul italian. Ideologiile fascist\xc4\x83 \xc8\x99i nazist\xc4\x83 erau folosite ca substrat de \xc3\xaendoctrinare \xc3\xaen cuiburile legionare (titluri de cursuri: \xe2\x80\x9eAfinitatea \xc3\xaentre fascism \xc8\x99i Mi\xc8\x99carea Legionar\xc4\x83\xe2\x80\x9d, \xe2\x80\x9ePuncte comune \xc3\xaentre hitlerism \xc8\x99i Mi\xc8\x99carea Legionar\xc4\x83\xe2\x80\x9d, etc. - C. Z. Codreanu: C\xc4\x83rticica \xc8\x99efului de cuib). Pentru Codreanu, \xe2\x80\x9eLegiunea Arhanghelul Mihail va fi mai mult o \xc8\x99coal\xc4\x83 \xc8\x99i o oaste, dec\xc3\xa2t un partid politic\xe2\x80\x9d. Fapt este c\xc4\x83 uniformele, c\xc4\x83m\xc4\x83\xc8\x99ile verzi cu diagonal\xc4\x83 \xc8\x99i pistol la \xc8\x99old copiate dup\xc4\x83 uniformele "c\xc4\x83m\xc4\x83\xc8\x99ile negre" fasciste-italiene \xc8\x99i "c\xc4\x83m\xc4\x83\xc8\x99ile brune" ale SA din Germania, precum \xc8\x99i frazeologia mistic-religioas\xc4\x83, patriotard\xc4\x83-xenofob\xc4\x83 (pericolul reprezentat - \xc3\xaen viziunea codrenist\xc4\x83 - de democra\xc8\x9bia liberal\xc4\x83, care ar fi dus la acapararea puterii \xc3\xaen stat de c\xc4\x83tre inamicii principali ai legionarilor \xc8\x99i na\xc8\x9bionali\xc8\x99tilor rom\xc3\xa2ni, \xe2\x80\x9eevreii\xe2\x80\x9d: \xe2\x80\x9edemocra\xc8\x9bia sfarm\xc4\x83 unitatea neamului rom\xc3\xa2nesc, expun\xc3\xa2ndu-l dezbinat \xc3\xaen fa\xc8\x9ba blocului unit al puterii iudaice\xe2\x80\x9d s\xc4\x83 cure\xc8\x9be \xc8\x9bara de moravurile politice murdare, s\xc4\x83 \xc3\xaenl\xc4\x83ture influen\xc8\x9ba pernicioas\xc4\x83 \xc8\x99i cosmopolit\xc4\x83 a evreilor \xc8\x99i a masonilor... \xe2\x80\x9eS\xc4\x83 facem o \xc8\x9bar\xc4\x83 ca soarele sf\xc3\xa2nt de pe cer...\xe2\x80\x9d (C. Z. Codreanu \xc3\xaen cartea sa Pentru legionari) au atras o numero\xc8\x99i studen\xc8\x9bi, preo\xc8\x9bi \xc8\x99i intelectuali ca Nae Ionescu, Mircea Eliade, Emil Cioran, precum \xc8\x99i personalit\xc4\x83\xc8\x9bi din protipendada rom\xc3\xa2n\xc4\x83, ca Ghica, Cantacuzino, Sturdza, Manu \xc8\x99.a._NEWLINE_Majoritatea sus\xc8\x9bin\xc4\x83torilor ML erau studen\xc8\x9bi \xc8\x99i \xc8\x9b\xc4\x83rani. Cu Zelea Codreanu ca lider carismatic, ML s-a f\xc4\x83cut cunoscut\xc4\x83 pentru propaganda sa de succes, inclusiv o bun\xc4\x83 utilizare a spectacolului. Prin mar\xc8\x99uri, procesiuni religioase, miracole, imnuri patriotice, munc\xc4\x83 voluntar\xc4\x83 \xc8\x99i campanii cu caracter ob\xc8\x99tesc \xc3\xaen zonele rurale, ML \xc3\xae\xc8\x99i f\xc4\x83cea cunoscut\xc4\x83 filosofia, care includea antisemitismul, antiliberalismul, anticomunismul, antiparlamentarismul \xc8\x99i se prezenta ca alternativ\xc4\x83 la celelalte partide, prezentate cu dispre\xc8\x9b ca forma\xc8\x9biuni politice corupte \xc8\x99i clientelare. P\xc3\xa2n\xc4\x83 \xc8\x99i nunta lui Codreanu a fost regizat\xc4\x83 ca un act \xc3\xaen acest spectacol propagandistic.\n_START_SECTION_\nViolen\xc8\x9be\n_START_PARAGRAPH_\nStudentul Com\xc3\xa2rzan l-a dat \xc3\xaen judecat\xc4\x83 pe prefectul de poli\xc8\x9bie din Ia\xc8\x99i, Manciu pentru maltratare \xc8\x99i l-a luat drept ap\xc4\x83r\xc4\x83tor pe Codreanu. La 25 octombrie 1924, \xc3\xaen timpul unei \xc8\x99edin\xc8\x9be a procesului, \xc3\xaen plin\xc4\x83 instan\xc8\x9b\xc4\x83, Codreanu \xc3\xael \xc3\xaempu\xc8\x99c\xc4\x83 mortal pe poli\xc8\x9bist. El este arestat, judecat \xc8\x99i achitat pe motiv de legitim\xc4\x83 ap\xc4\x83rare._NEWLINE_\xc3\x8en timpul deten\xc8\x9biunii la \xc3\xaenchisoarea V\xc4\x83c\xc4\x83re\xc8\x99ti, la 28 martie 1924, Ion I. Mo\xc8\x9ba l-a \xc3\xaempu\xc8\x99cat pe studentul Vernichescu, presupusul tr\xc4\x83d\xc4\x83tor al complotului din Dealul Spirii. La 26 septembrie 1924 a avut loc un proces care a durat c\xc3\xa2teva ore \xc8\x99i care l-a achitat pe Mo\xc8\x9ba._NEWLINE_\xc3\x8en iulie 1930, un student macedonean, Beza, \xc3\xael \xc3\xaempu\xc8\x99c\xc4\x83 pe ministrul Constantin Anghelescu care d\xc4\x83duse o lege considerat\xc4\x83 defavorabil\xc4\x83 pentru macedoneni. Deoarece asupra studentului s-au g\xc4\x83sit manifeste ale G\xc4\x83rzii de Fier, Corneliu Zelea Codreanu a fost arestat \xc8\x99i \xc3\xaenchis la V\xc4\x83c\xc4\x83re\xc8\x99ti. La procesul care a urmat, Codreanu a fost din nou achitat._NEWLINE_La 30 decembrie 1930, elevul Dumitrescu-Z\xc4\x83pad\xc4\x83 membru al \xe2\x80\x9eFr\xc4\x83\xc8\x9biei de Cruce\xe2\x80\x9d, a \xc3\xaencercat s\xc4\x83-l asasineze pe directorul ziarului Adev\xc4\x83rul._NEWLINE_La 24 septembrie 1934, Codreanu a convocat \xe2\x80\x9eConsiliul de onoare al Legiunii\xe2\x80\x9d pentru a-l judeca pe ziaristul legionar \xc8\x99i anticodrenist Mihai Stelescu pe motivul c\xc4\x83 acesta publicase \xc3\xaen ziarul la care lucra un articol care-l critica pe Codreanu \xc8\x99i c\xc4\x83 ar fi organizat un atentat la via\xc8\x9ba \xe2\x80\x9eC\xc4\x83pitanului\xe2\x80\x9d. Consiliul, respectiv Codreanu, l-a declarat pe Stelescu \xe2\x80\x9evinovat de \xc3\xaenalt\xc4\x83 tr\xc4\x83dare fa\xc8\x9b\xc4\x83 de Legiune \xc8\x99i c\xc4\x83pitan\xe2\x80\x9d \xc8\x99i a decis excluderea lui Stelescu din mi\xc8\x99care cu precizarea \xe2\x80\x9eAcord lui Stelescu dreptul ca \xc3\xaentr-un viitor c\xc3\xa2t mai \xc3\xaendep\xc4\x83rtat, care r\xc4\x83m\xc3\xa2ne la aprecierea mea, s\xc4\x83-\xc8\x99i poat\xc4\x83 r\xc4\x83scump\xc4\x83ra \xc3\xaen fa\xc8\x9ba aceluia\xc8\x99i Consiliu de Onoare convocat de mine \xc3\xaen acest scop, numai prin jerf\xc4\x83, onoarea pierdut\xc4\x83 \xc8\x99i p\xc4\x83catul f\xc4\x83ptuit\xe2\x80\x9d, dar Stelescu \xc8\x99i-a continuat critica la adresa \xe2\x80\x9eC\xc4\x83pitanului\xe2\x80\x9d, pe care l-a f\xc4\x83cut la\xc8\x99, desfr\xc3\xa2nat \xc8\x99i slab orator. \xc3\x8en 1936 un grup de zece legionari, studen\xc8\x9bi \xc3\xaen teologie, au p\xc4\x83truns \xc3\xaen spitalul \xc3\xaen care era internat \xc8\x99i l-au \xc3\xaempu\xc8\x99cat pe Stelescu \xc3\xaen patul de spital, dup\xc4\x83 care i-au ciop\xc3\xa2r\xc8\x9bit cadavrul cu topoarele, dans\xc3\xa2nd \xc3\xaen jur \xc8\x99i cant\xc3\xa2nd psalmi pentru odihna celui ucis. Grupul criminali trimi\xc8\x99i de \xe2\x80\x9eC\xc4\x83pitan\xe2\x80\x9d s\xc4\x83-l pedepseasc\xc4\x83 pe disident a primit porecla \xe2\x80\x9eDecemviri\xe2\x80\x9d (\xe2\x80\x9ezece b\xc4\x83rba\xc8\x9bi\xe2\x80\x9d)._NEWLINE_F\xc4\x83pta\xc8\x99ii s-au predat poli\xc8\x9biei (Codreanu impunea executan\xc8\x9bilor s\xc4\x83 se predea poli\xc8\x9biei dup\xc4\x83 executarea ordinului, posibil, pentru a se asigura c\xc4\x83 organele de anchet\xc4\x83 nu vor mai ajunge la cel care a dispus \xc8\x99i a organizat asasinatele) \xc8\x99i au fost asasina\xc8\x9bi ulterior, \xc3\xaen 1938, odat\xc4\x83 cu Codreanu._NEWLINE_\xc3\x8en noaptea de 26-27 noiembrie 1940 un deta\xc8\x99ament al \xe2\x80\x9epoli\xc8\x9biei legionare\xe2\x80\x9d a declan\xc8\x99at Masacrul de la Jilava, \xc3\xaen care 64 de generali, politicieni, frunta\xc8\x99i ai parlamentarismului \xc8\x99i ai politicii rom\xc3\xa2ne sunt asasina\xc8\x9bi \xc3\xaen timp ce se aflau \xc3\xaen stare de arest preventiv la \xc3\xaenchisoarea Jilava. A doua zi, Traian Boeru cu o echip\xc4\x83 de legionari i-au ridicat de la domiciliile lor pe economistul Virgil Madgearu (vezi Asasinarea lui Virgil Madgearu) \xc8\x99i pe istoricul Nicolae Iorga \xc8\x99i i-au asasinat._NEWLINE_Au urmat rebeliunea legionar\xc4\x83 \xc8\x99i Pogromul de la Bucure\xc8\x99ti.\n_START_SECTION_\nAtitudinea Bisericii vizavi de legionarism\n_START_PARAGRAPH_\nNu se \xc8\x99tie care a fost pozi\xc8\x9bia Bisericii Catolice de pe teritoriul rom\xc3\xa2n, la data apari\xc8\x9biei \xc8\x99i a dezvolt\xc4\x83rii fenomenului legionar. \xc3\x8en schimb, Biserica Ortodox\xc4\x83 Rom\xc3\xa2n\xc4\x83 a fost scindat\xc4\x83: cu toate c\xc4\x83 ea, oficial, nu a sprijinit nici dogma, nici ac\xc8\x9biunile legionare, unii prela\xc8\x9bi ortodoc\xc8\x99i s-au l\xc4\x83sat manipula\xc8\x9bi (ispiti\xc8\x9bi), ader\xc3\xa2nd \xc3\xaentr-un fel sau altul la acest fenomen. Din cauza tr\xc4\x83d\xc4\x83rii dogmei ortodoxe, Statul rom\xc3\xa2n (mai ales sub conducerea comuni\xc8\x99tilor, care a preluat, din 1946, puterea politic\xc4\x83), s-a folosit de acest pretext at\xc3\xa2t pentru v\xc3\xa2narea anumitor grup\xc4\x83ri legionare (care s-au opus deschis noii or\xc3\xa2nduiri instaurate cu ajutor sovietic, frustr\xc3\xa2nd astfel instalarea total\xc4\x83 \xc8\x99i rapid\xc4\x83 a marxismului \xc3\xaen societatea rom\xc3\xa2neasc\xc4\x83), c\xc3\xa2t \xc8\x99i pentru denigrarea public\xc4\x83 \xc8\x99i distrugerea lent\xc4\x83 a B.O.R._NEWLINE_\xc3\x8en ciuda t\xc4\x83cerii Bisericii ultimului secol asupra fenomenului legionar (cel pu\xc8\x9bin din 1991, c\xc3\xa2nd a fost adoptat\xc4\x83 noua Constitu\xc8\x9bie rom\xc3\xa2neasc\xc4\x83 post-comunist\xc4\x83), Sf\xc3\xa2nta Tradi\xc8\x9bie a Bisericii romane (ortodoxe) a condamnat indirect legionarismul, care con\xc8\x9bine idei respinse de bulele emise de Primul conciliu ecumenic de la Niceea, din 325, \xc3\xaen privin\xc8\x9ba ereziei marcionismului, de Conciliul ecumenic de la Efes, din anul 431, \xc3\xaen privin\xc8\x9ba ereziei pelagianismului, \xc8\x99i de sinodul ortodox de la Constantinopol, \xc3\xaen anul 1872, \xc3\xaen privin\xc8\x9ba ereziei filetismului, ca \xc8\x99i de conciliul catolic de la Floren\xc8\x9ba, \xc3\xaen anul 1438, \xc8\x99i de primul conciliu de la Constantinopol, din 381. Astfel, ecourile de avertizare ale Provinden\xc8\x9bei divine din acele dogme biserice\xc8\x99ti imuabile se pot face auzite \xc8\x99i azi, \xc3\xaen ciuda \xc3\xaendep\xc4\x83rt\xc4\x83rii \xc3\xaen timp.\n_START_SECTION_\nRela\xc8\x9biile dintre Mi\xc8\x99carea Legionar\xc4\x83 \xc8\x99i comuni\xc8\x99ti\n_START_PARAGRAPH_\nPenetrarea elementelor comuniste \xc3\xaen ML a \xc3\xaenceput pu\xc8\x9bin\xc4\x83 vreme dup\xc4\x83 \xc3\xaenfiin\xc8\x9bare, \xc3\xaen 1927. \xe2\x80\x9eMi\xc8\x99carea Legionar\xc4\x83 a reprezentat pentru Partidul Comunist din Rom\xc3\xa2nia (PCdR) un concurent \xc3\xaensemnat \xc8\x99i incomod \xc3\xaen lupta pentru cucerirea puterii politice \xc8\x99i instaurarea unui stat totalitar, unde lupta pentru putere presupunea \xe2\x80\x9eeliminarea concuren\xc8\x9bilor\xe2\x80\x9d, dorin\xc8\x9ba de compromitere \xc8\x99i distrugere a adversarului. Competi\xc8\x9bia devine evident\xc4\x83 \xc3\xaen condi\xc8\x9biile \xc3\xaen care, prin \xc3\x8enaltul Decret nr. 3151 din septembrie 1940, Statul Rom\xc3\xa2n devine \xe2\x80\x9eStat na\xc8\x9bional-legionar, iar Mi\xc8\x99carea Legionar\xc4\x83 este singura mi\xc8\x99care recunoscut\xc4\x83 \xc3\xaen noul stat\xe2\x80\x9d. Odat\xc4\x83 cu proclamarea statului na\xc8\x9bional-legionar, PCdR transmitea noi instruc\xc8\x9biuni \xc8\x99i directive membrilor s\xc4\x83i, \xc3\xaen care cerea ca ace\xc8\x99tia \xe2\x80\x9es\xc4\x83 speculeze asem\xc4\x83narea \xc3\xaentre unele principii comuniste \xc8\x99i legionare \xc8\x99i s\xc4\x83 se strecoare c\xc3\xa2t mai mult \xc3\xaen r\xc3\xa2ndurile c\xc4\x83m\xc4\x83\xc8\x99ilor verzi pentru a le compromite; s\xc4\x83 speculeze toate nemul\xc8\x9bumirile, cre\xc3\xa2nd c\xc3\xa2t mai multe dificult\xc4\x83\xc8\x9bi guvernului\xe2\x80\x9c._NEWLINE_\xe2\x80\x9eSovietele \xe2\x80\x93 c\xc4\x83rora orice complica\xc8\x9bii de ordin politic intern din Rom\xc3\xa2nia le foloseau \xe2\x80\x93 au c\xc4\x83utat \xc8\x99i reu\xc8\x99it prin elementele ce se infiltraser\xc4\x83 \xc3\xaen r\xc3\xa2ndurile Mi\xc8\x99c\xc4\x83rii legionare, pe de o parte, s\xc4\x83 fie informate asupra activit\xc4\x83\xc8\x9bii interioare a Mi\xc8\x99c\xc4\x83rii legionare, iar pe de alt\xc4\x83 parte de a provoca tot prin acelea\xc8\x99i elemente mi\xc8\x99c\xc4\x83ri \xc8\x99i ac\xc8\x9biuni anarhice conform cu interesele sovietice\xe2\x80\x9d declara SSI privind implicarea comuni\xc8\x99tilor \xc3\xaen ML, \xc3\xaen urma directivelor \xc8\x99i intereselor sovietice._NEWLINE_\xc3\x8en \xe2\x80\x9eDarea de seam\xc4\x83 asupra rebeliunii\xe2\x80\x9d, \xc3\xaentocmit\xc4\x83 la sf\xc3\xa2r\xc8\x99itul lunii februarie 1941 SSI analizeaz\xc4\x83 rolul jucat de elemente comuniste \xc3\xaen timpul rebeliunii din 21-23 ianuarie 1941 \xc8\x99i ciudatele rela\xc8\x9bii dintre Horia Sima \xc8\x99i militantul comunist Dumitru Groza (\xe2\x80\x9eunul dintre cei mai \xc3\xaencr\xc3\xa2ncena\xc8\x9bi militan\xc8\x9bi ai extremismului de st\xc3\xa2nga\xe2\x80\x9d) care, cu protec\xc8\x9bia \xc8\x99i aprobarea lui Horia Sima, urma s\xc4\x83 reorganizeze \xc8\x99i s\xc4\x83 conduc\xc4\x83 Corpul Muncitoresc Legionar (CML). Conform documentelor din arhiva SSI, comuni\xc8\x99tii se \xc3\xaenscriseser\xc4\x83 masiv \xc3\xaen CML. \xc3\x8en arhivele Siguran\xc8\x9bei \xc8\x99i din cele ale Ministerului Muncii se atest\xc4\x83 c\xc4\x83, \xc3\xaentre Horia Sima \xc8\x99i conduc\xc4\x83torii Partidului Comunist ar fi existat rela\xc8\x9bii mult mai vechi, fapt care ar putea explica discrepan\xc8\x9ba dintre fulminanta propagand\xc4\x83 legionar\xc4\x83 anticomunist\xc4\x83 \xc8\x99i lipsa de activitate anticomunist\xc4\x83 marcant\xc4\x83, \xc3\xaen fapte._NEWLINE_Deoarece \xc3\xaen PCdR erau \xc3\xaenscri\xc8\x99i \xc3\xaen perioada respectiv\xc4\x83 circa 1.000 de membri, num\xc4\x83rul comuni\xc8\x99tilor strecura\xc8\x9bi printre legionari nu putea fi prea mare. Parte dintre ei au devenit legionari convin\xc8\x99i (Petre \xc8\x9au\xc8\x9bea), ceilal\xc8\x9bi nu au cucerit pozi\xc8\x9bii de conducere (cu mici excep\xc8\x9bii, ca mai sus) \xc8\x99i posibilitatea lor real\xc4\x83 de a influen\xc8\x9ba deciziile \xc8\x99i ac\xc8\x9biunile ML a\xc8\x99teapt\xc4\x83 s\xc4\x83 fie elucidat\xc4\x83, dar a fost suficient\xc4\x83 pentru a folosi ca un argument at\xc3\xa2t \xc3\xaen m\xc3\xa2na lui Antonescu, pentru discreditarea legionarilor fa\xc8\x9b\xc4\x83 de Hitler, c\xc3\xa2t \xc8\x99i \xc3\xaen m\xc3\xa2na legionarilor, care s-au gr\xc4\x83bit s\xc4\x83-i acuze pe comuni\xc8\x99ti ca principalii agitatori \xc8\x99i executan\xc8\x9bi ai Rebeliunii.\n_START_SECTION_\n\xc3\x8en Rom\xc3\xa2nia\n_START_PARAGRAPH_\nAutorit\xc4\x83\xc8\x9bile comuniste din Rom\xc3\xa2nia postbelic\xc4\x83, prin intermediul Securit\xc4\x83\xc8\x9bii au \xc3\xaentre\xc8\x9binut o eviden\xc8\x9b\xc4\x83 a fo\xc8\x99tilor legionari \xc3\xaen scopul racol\xc4\x83rii de colaboratori. Parte dintre fo\xc8\x99tii frunta\xc8\x99i legionari au fost aresta\xc8\x9bi \xc8\x99i supu\xc8\x99i - de la caz la caz, \xc3\xaen func\xc8\x9bie de acordul de a colabora - la regimuri de deten\xc8\x9bie de diferite grade de duritate. \xc3\x8en realitate Securitatea nu a dus lips\xc4\x83 de colaboratori fo\xc8\x99ti legionari._NEWLINE_\xc3\x8en afara grupului Antonescu, sentin\xc8\x9bele Tribunalelor Poporului de condamn\xc4\x83ri la moarte nu au mai fost executate \xc8\x99i p\xc3\xa2n\xc4\x83 \xc3\xaen anul 1963 \xc3\xaenchisorile fuseser\xc4\x83 golite de legionari._NEWLINE_Edificator este cazul lui Radu Lecca, unul dintre cei 13 condamna\xc8\x9bi la moarte de Tribunalul Poporului din Bucure\xc8\x99ti \xc3\xaen 1946, din grupul lui Antonescu. El a fost gra\xc8\x9biat cu comutarea pedepsei \xc3\xaen \xc3\xaenchisoare pe via\xc8\x9b\xc4\x83 apoi, aflat \xc3\xaen custodia \xc8\x99i sub anchetele Securit\xc4\x83\xc8\x9bii, a f\xc4\x83cut o serie de depozi\xc8\x9bii \xc3\xaen privin\xc8\x9ba regimului pe care \xc3\xael deservise cu fidelitate, \xc8\x99i care au fost adunate \xc3\xaentr-un dosar special. Istoricul Jean Ancel a lansat supozi\xc8\x9bia c\xc4\x83 Securitatea, pe faptul c\xc4\x83 Lecca, la conducerea \xe2\x80\x9eCentralei Evreie\xc8\x99ti - CE\xe2\x80\x9d, a avut un rol principal \xc3\xaen Holocaustul rom\xc3\xa2nesc, l-a convins s\xc4\x83 scrie o versiune personal\xc4\x83 a istoriei Rom\xc3\xa2niei \xc3\xaen cel de-al doilea r\xc4\x83zboi mondial, care s\xc4\x83 estompeze Holocaustul. Pentru a-i facilita scrierea acestei c\xc4\x83r\xc8\x9bi i s-a redus pedeapsa la 18 ani \xc8\x99i 6 luni \xc8\x99i apoi, dup\xc4\x83 \xc3\xaenceperea scrierii cotroversatelor sale memorii a fost eliberat definitiv din inchisoare, \xc3\xaen 1963. Vezi \xc8\x99i cazurile Radu Gyr, Nichifor Crainic, Marieta Sadova, etc.\n_START_SECTION_\nParticiparea la R\xc4\x83zboiul rece \xc8\x99i colaborarea cu CIA\n_START_PARAGRAPH_\nZiaristul Virgil Laz\xc4\x83r a publicat un articol \xc3\xaen edi\xc8\x9bia internetic\xc4\x83 a ziarului Rom\xc3\xa2nia Liber\xc4\x83 din 5 august 2011 cu titlul Cum a recrutat CIA legionari rom\xc3\xa2ni. Dezv\xc4\x83luirile acestui articol se bazeaz\xc4\x83 pe studiul prof. univ. dr. Gheorghe Gorun \xc8\x99i a lect. dr. Hadrian Gorun publicat integral de portalul Ziaristi Online Ro sub titlul \xe2\x80\x9eColaborarea Mi\xc8\x99c\xc4\x83rii Legionare cu CIA \xc8\x99i NATO\xe2\x80\x9d, \xc3\xaen care este tratat cazul agentului secret legionar Mircea Popovici, para\xc8\x99utat \xc3\xaen Rom\xc3\xa2nia de for\xc8\x9bele speciale americane \xc3\xaen noaptea de 1-2 octombrie 1952. De asemenea, \xc3\xaen lucrarea istoricului dr Ilarion \xc8\x9aiu, "Istoria Mi\xc8\x99c\xc4\x83rii legionare. 1944\xe2\x80\x931968" (T\xc3\xa2rgovi\xc8\x99te, Editura Cetatea de Scaun, 2012, 270 p.), \xc3\xaen Capitolul 2, intitulat "Forme de activitate clandestin\xc4\x83 dup\xc4\x83 \xe2\x80\x9epactul de neutralitate\xe2\x80\x9c", este relevat rolul \xe2\x80\x9eServiciului de informa\xc8\x9bii pro-american al Mi\xc8\x99c\xc4\x83rii legionare\xe2\x80\x9d. Date despre Serviciul de Informa\xc8\x9bii al Mi\xc8\x99c\xc4\x83rii Legionare (SIMLR) \xc8\x99i colaborarea acestuia cu for\xc8\x9bele NATO se g\xc4\x83sesc \xc8\x99i \xc3\xaen volumul I al lucr\xc4\x83rii "Cartea Alb\xc4\x83 a Securit\xc4\x83\xc8\x9bii" editat de Serviciul Rom\xc3\xa2n de Informa\xc8\x9bii (SRI) c\xc3\xa2t \xc8\x99i \xc3\xaen cartea prof. dr. Tiberiu T\xc4\x83nase, "Fe\xc8\x9bele Monedei. Mi\xc8\x99carea legionar\xc4\x83 \xc3\xaentre 1941-1948"._NEWLINE_Sub presiunea serviciilor secrete americane (CIA) \xc8\x99i franceze, care \xc3\xaencepuser\xc4\x83 recrutarea de colaboratori anti-comuni\xc8\x99ti, participan\xc8\x9bi poten\xc8\x9biali la R\xc4\x83zboiul rece care se \xc3\xaentrevedea, Tribunalul Interna\xc8\x9bional de la N\xc3\xbcrnberg a scos Garda de Fier de sub acuza\xc8\x9bia de fascism-nazism. Serviciile secrete franco-americane au vrut s\xc4\x83 se foloseasc\xc4\x83 de membrii G\xc4\x83rzii de Fier pentru a face leg\xc4\x83tura cu grupurile de rezisten\xc8\x9b\xc4\x83 din mun\xc8\x9bii Rom\xc3\xa2niei. A\xc8\x99a s-a ajuns \xc8\x99i la Horia Sima care, fericit s\xc4\x83-\xc8\x99i g\xc4\x83seasc\xc4\x83 un nou debu\xc8\x99eu, a primit oferta franco-american\xc4\x83 cu entuziasm. El a recrutat voluntari dintre legionarii rom\xc3\xa2ni afla\xc8\x9bi \xc3\xaen lag\xc4\x83rele de refugia\xc8\x9bi din Isny, Biberach, Lindfau - din Germania - \xc8\x99i \xc3\xaen altele din Fran\xc8\x9ba._NEWLINE_CIA a \xc3\xaenfiin\xc8\x9bat \xe2\x80\x9eOficiul de Coordonare Politic\xc4\x83\xe2\x80\x9d (O.P.C.), sub conducerea lui Frank Wisner \xc8\x99i a \xc8\x99efului opera\xc8\x9biunilor secrete al CIA, Gratien Yatsevich, cu misiunea de a recruta refugia\xc8\x9bi rom\xc3\xa2ni afla\xc8\x9bi \xc3\xaen Germania, Austria \xc8\x99i Iugoslavia \xc3\xaen cadrul re\xc8\x9belelor de agen\xc8\x9bi \xc3\xaen \xc8\x9b\xc4\x83rile din blocul sovietic. 100 de legionari voluntari au fost echipa\xc8\x9bi \xc8\x99i instrui\xc8\x9bi \xc3\xaen Italia \xc8\x99i Grecia, 50 pentru para\xc8\x99utare \xc3\xaen Rom\xc3\xa2nia \xc8\x99i 50 pentru sus\xc8\x9binerea lor logistic\xc4\x83 de la bazele de pornire. Para\xc8\x99ut\xc4\x83rile au \xc3\xaenceput \xc3\xaen noaptea de 1 spre 2 octombrie 1952. Au fost lansa\xc8\x9bi Mircea Popovici \xc3\xaempreun\xc4\x83 cu Alexandru T\xc4\x83nase din B\xc4\x83beni - V\xc3\xa2lcea, \xc3\xaentr-o zon\xc4\x83 de l\xc3\xa2ng\xc4\x83 Calafat (au f\xc4\x83cut parte din echipa para\xc8\x99utat\xc4\x83 \xe2\x80\x9eRobert"). Apoi au mai fost para\xc8\x99utate alte trei echipe: la 1 iulie 1953, echipa \xe2\x80\x9ePascal", format\xc4\x83 din Gheorghe Gheorghiu, Constantin Gigi \xc8\x99i F\xc4\x83t Savu, \xc3\xaen Mun\xc8\x9bii Apuseni; echipa \xe2\x80\x9eJaques", format\xc4\x83 din Ion Samoil\xc4\x83, Ion Golea \xc8\x99i Ion Tolan, para\xc8\x99uta\xc8\x9bi l\xc3\xa2ng\xc4\x83 Agnita \xc3\xaen noiembrie 1951, \xc8\x99i \xe2\x80\x9eFii Patriei": Sabin Mare, Ilie Rada \xc8\x99i Gavril Pop, para\xc8\x99uta\xc8\x9bi \xc3\xaen iulie 1953, \xc3\xaen zona \xc3\xaemp\xc4\x83durit\xc4\x83 dintre jude\xc8\x9bele Satu Mare, S\xc4\x83laj \xc8\x99i Bihor, iar din Grecia a fost para\xc8\x99utat Toma Bebi, care, imediat ce a ajuns la sol, s-a predat Securit\xc4\x83\xc8\x9bii \xc8\x99i a colaborat cu ea p\xc3\xa2n\xc4\x83 la prinderea celorlal\xc8\x9bi 12 legionari para\xc8\x99uta\xc8\x9bi._NEWLINE_Prin\xc8\x99i, legionarii au fost judeca\xc8\x9bi ca spioni, condamna\xc8\x9bi la moarte \xc8\x99i executa\xc8\x9bi (\xc3\xaempu\xc8\x99ca\xc8\x9bi la Jilava).\n_START_SECTION_\nImnuri\n_START_PARAGRAPH_\nRepertoriul legionar era format din c\xc3\xa2teva zeci de imnuri, multe uitate \xc8\x99i pierdute, altele, adunate \xc3\xaen bro\xc8\x99uri editate de edituri de profil neo-legionar (pecum: Dinc\xc4\x83, Sorin (redact.):  C\xc3\xa2ntece legionare - Scribd, , 6 martie 2010 \xc8\x99i 28 februarie 2011, sau Tota, Ioan-Laurian (edit.): C\xc4\x83rticica de c\xc3\xa2ntece legionare - Noi Dacii,  Editura L.A.M., Bucuresti, 1997),  pe versurile unor poe\xc8\x9bi legionari ca Radu Gyr - devenit apoi colaborator cu regimurile lui Antonescu \xc8\x99i respectiv, cu presa Securit\xc4\x83\xc8\x9bii: \xe2\x80\x9eImnul tinere\xc8\x9bii legionare\xe2\x80\x9d,  \xe2\x80\x9eMar\xc8\x99ul legionarilor olteni\xe2\x80\x9d, \xe2\x80\x9eImnul muncitorilor\xe2\x80\x9d, \xe2\x80\x9eImnul eroilor Mo\xc8\x9ba \xe2\x80\x93 Marin\xe2\x80\x9d, \xe2\x80\x9eImnul eroilor legionari de la Majadahonda\xe2\x80\x9d, \xe2\x80\x9eImnul biruin\xc8\x9bei\xe2\x80\x9d, \xe2\x80\x9eC\xc3\xa2ntec de leag\xc4\x83n\xe2\x80\x9d etc., majoritatea  pe muzica lui Nello Manzatti (Ion M\xc3\xa2nzatu), Simion Lefter: \xe2\x80\x9eC\xc3\xa2ntecul legionarilor c\xc4\x83zu\xc8\x9bi\xe2\x80\x9d, \xe2\x80\x9eC\xc3\xa2ntecul nicadorilor\xe2\x80\x9d, \xe2\x80\x9eDoina nicadorilor\xe2\x80\x9d, \xe2\x80\x9eVeni\xc8\x9bi cu noi\xe2\x80\x9d, \xe2\x80\x9eDoina \xc3\xaenchisorilor\xe2\x80\x9d, \xe2\x80\x9eHora legionarilor\xe2\x80\x9d, \xe2\x80\x9ePeste morm\xc3\xa2ntul t\xc4\x83u sf\xc3\xa2nt\xe2\x80\x9d, apoi \xe2\x80\x9eImnul Legiunii Arhanghelul Mihail\xe2\x80\x9d de Iustin Ilie\xc8\x99iu, \xe2\x80\x9e\xc3\x8enainte\xe2\x80\x9d de Viorica L\xc4\x83z\xc4\x83rescu, \xe2\x80\x9eC\xc3\xa2ntec de lupt\xc4\x83\xe2\x80\x9d de C. Savin, \xe2\x80\x9eDe prin str\xc4\x83inele meleaguri\xe2\x80\x9d \xc8\x99i \xe2\x80\x9eP\xc4\x83rinteasc\xc4\x83 dim\xc3\xa2ndare\xe2\x80\x9d de C.Belimace, \xe2\x80\x9eUrl\xc4\x83 du\xc8\x99manii\xe2\x80\x9d de Par. Cucuetu, \xe2\x80\x9e\xc8\x98tefan vod\xc4\x83\xe2\x80\x9d (Mar\xc8\x99ul legionarilor Vr\xc3\xa2nceni) de Al. I. Popescu, \xe2\x80\x9eCu fruntea sus\xe2\x80\x9d de Virgil R\xc4\x83dulescu \xc8\x99i Traian Puiu, \xe2\x80\x9eEchipa mor\xc8\x9bii\xe2\x80\x9d de Nicu Iancu, \xe2\x80\x9eMar\xc8\x99ul legionarilor tecuceni\xe2\x80\x9d, \xe2\x80\x9eDealul negru\xe2\x80\x9d de Misu Gaftoiu, \xe2\x80\x9eArdealul t\xc3\xa2n\xc4\x83r legionar\xe2\x80\x9d de Stefan Curc\xc4\x83, \xe2\x80\x9eImnul rom\xc3\xa2nilor secuiza\xc8\x9bi\xe2\x80\x9d de Horatiu Comaniciu, \xe2\x80\x9eImnul lag\xc4\x83relor\xe2\x80\x9d de Valeriu C\xc3\xa2rdu, \xe2\x80\x9eChemarea jertfei\xe2\x80\x9d de Bartolomeu Livezeanu, \xe2\x80\x9eMar\xc8\x99ul biruin\xc8\x9bei\xe2\x80\x9d de V. Zean\xc4\x83, \xe2\x80\x9eDoina comandantului\xe2\x80\x9d, \xe2\x80\x9eImnul echipei Miti Dumitrescu\xe2\x80\x9d de Ion Tolescu, Muzica: I. Cubicec, \xe2\x80\x9e\xc3\x8en crezul t\xc4\x83u\xe2\x80\x9d \xc8\x99i \xe2\x80\x9ePornesc din neam\xe2\x80\x9d de D. Leonties Muzica: I. Roth._NEWLINE_Octavian Racu sus\xc8\x9bine c\xc4\x83 \xe2\x80\x9eImnul legionarilor c\xc4\x83zu\xc8\x9bi\xe2\x80\x9d (sau \xe2\x80\x9eC\xc3\xa2ntecul legionarilor c\xc4\x83zu\xc8\x9bi\xe2\x80\x9d\xc2\xa0?), pe versurile lui Simion Lefter, care depl\xc3\xa2nge moartea lui Zelea Codreanu, este o compilare din folclorul c\xc4\x83z\xc4\x83cesc, pe baza versurilor poetului ucrainean Mihailo Petrenko (1817-1862) (\xc3\xaen ucrainean\xc4\x83 \xe2\x80\x9e\xd0\x92\xd0\xb7\xd1\x8f\xd0\xb2 \xd0\xb1\xd0\xb8 \xd1\x8f \xd0\xb1\xd0\xb0\xd0\xbd\xd0\xb4\xd1\x83\xd1\x80\xd1\x83\xe2\x80\x9d), iar muzica a fost compus\xc4\x83 de Vladislav Zaremba (1833-1902), de origine polonez\xc4\x83.'